**Oslo Universitetssykehus Ullevål ved lege i spesialisering Camilla Lyng, seksjonsoverlege LIS Linn Fosshaug og utdanningsansvarlig overlege Ingvild Tøllefsen 13.10.2022:**

Leger i kardiologisk grenspesialisering (LIS 3) har vært organisert i en

egen seksjon ved Hjertemedisinsk avdeling siden høsten 2019. I tillegg tar vi hånd om prosedyrer, utdanning og veiledning av LIS 2 (*Felles læringsmål for indremedisinske sepsialiteter*) som er i rotasjon til Hjertemedisinsk avdeling som ledd i andre spesialiteter. Vi har også utdanning og veiledning for 2 LIS1, indremedisingsk tjeneste. I tillegg til 2 faste LIS 3 leger i kardiologi, har vi 6 LIS 3 leger i gjennomstrømningsstillinger fra andre sykehus. LIS 3 i kardiologi danner et 12-delt vaktlag (B-laget) som sikrer døgnkontinuerlig kardiologisk kompetanse ved OUS Ullevål. For å avlaste det store volumet av arbeidsoppgaver for hjerteavdelingens vaktlag, har et eget vaktlag (D-laget) med LIS 2, som er allokert til å håndtere mottak av enklere hjertepasienter (inkludert stabile STEMI-pasienter) og ivareta enklere kardiologiske problemstillinger på vakt.Målet med dette har vært å bygge opp en basal kardiologisk kompetanse som kan avlaste B-laget og å øke det utdanningsutbyttet for LIS2/3 i rotasjon på Hjerteavdelingen.

LIS 3 i hjertemedisinsk grenspesialisering har en omfattende prosedyre- og læringsmålsliste som må gjennomføres for å oppnå spesialiteten. Ansettelsestiden i gjennomstrømmingsstilling er 24 mnd. De første 3 mnd. arbeider LIS på sengeposten, deretter er det 21 måneders tjeneste på de ulike seksjoner som inkluderer deltakelse i 12-delt B-lagsvakt. Avdelingen har organisert utdanningen slik at LIS 3 roterer i 12-uker ved hver seksjon (Ekkolaboratoriet, Hjerteovervåkningen (HIO), Pacemaker og ICD senteret, Kardiologisk avdeling Rikshospitalet (elektrofysiologi, hø. sidig hjertekateterisering, medfødte hjertesykdommer, barnekardiologi, genetikk) og Invasiv kardiologi). Hjerteovervåkningen utreder og behandler alle typer akutt- og dekompensert hjertesykdom som inkluderer mekanisk ventilasjonsstøtte, i tillegg til å ha hovedansvar for hjertestanspasienter som innlegges i sykehuset og som ligger på respirator.

På vakttid har LIS 3 på Hjertemedisinsk avdeling (B-laget) hovedansvar for å ta imot alle dårlige hjertepasienter som legges inn på OUS Ullevål, er teamleder ved hjertestans og overtar alle bakvaktens oppgaver når denne går hjem. Vaktarbeidet vil gi leger i spesialisering høyt volum med håndtering alvorlig syke hjertepasienter med komplekse problemstillinger, ofte i tverrfaglig samarbeid med øvrige. Alle leger i vakt bør kunne gjøre fullstendig ekkokardiografi, enkel pacemakerprogrammering, inneha teori om mekaniske ventilasjonsstøtte og mekanisk sirkulasjonsstøtte, samt bruk av vasoaktive- og inotrope medikamenter. Det er en fordel hvis man kan legge arteriekran og CVK, samt vurdere målinger fra Swan-Ganz-kateter og PICCO, men det er også god mulighet for å lære dette under oppholdet.

Avdelingen har en fast undervisningsplan (30 minutter 3 dager per uke) som har som formål å dekke inn læringsmål i hjertesykdommer. Det er undervisning med LIS 1, LIS 2, LIS 3 og overleger med plenumsdiskusjon til sist. I tillegg er det 30 minutter undervisning for alle LIS 2 dager per uke innen generell indremedisin. Alle LIS får delta på anbefalte kurs for spesialisering i indremedisin og hjertesykdommer, inntil 10 dager per år. Dersom LIS har egne presentasjoner/foredrag på internasjonale kongresser, legges det til rette for at de kan få anledning til å reise på dette. Det er betydelig forskningsaktivitet blant mange av LIS-legene. Mye av dette foregår på ulønnet fritid.